"Vi vil så gerne være kendte". Sætningen blev brugt som slogan af benzinselskabet Hydro/Texaco, da de for år tilbage gerne ville være mere kendte. Det virkede, og kendte vil de også gerne være hos Dansk Røde Kors i Aalborg. - Vi ønsker, at Røde Kors i Aalborg skal blive mere synlig i byen og det skal stå klart i alles bevidsthed, hvad det er Røde Kors står for både lokalt og i udlandet, siger Tom Christensen Derfor åbner Røde Kors i Aalborg nu en informationsbutik i Aalborg. Butikken bliver åben for alle, der har lyst til at vide mere om Røde Kors. Der vil også i butikken være mulighed for at høre om alle de mange muligheder, der er i Røde Kors for at lave frivilligt arbejde. - Vi oplever, at vi næsten dagligt får henvendelser fra bl.a. skoleelever, der er i gang med at arbejde med projekter som på den ene eller anden måde har forbindelse til Røde Kors. De vil gerne vide noget mere og har mange spørgsmål. Mange ved ikke ret meget om hvad Røde Kors går og laver lokalt og hvordan sammenhængen er til det internationale arbejde, siger formand Tom Christensen fra Aalborg Planen er at butikken skal åbne i slutningen af maj måned. Butikken skal bemandes af frivillige som alle får grundig introduktion.

Referat:
Hjælpeorganisationen begynder nu flere projekter, der skal få danskernes øjne op for Røde Kors. Nu skal folk vide, hvad der egentlig foregår bag gardinerne i organisationen